EUROPA-KOMMISSIONEN Bruxelles, den 22.9.2021 COM(2021) 598 final MEDDELELSE FRA KOMMISSIONEN Skærpet overvågning, ajourføring - Grækenland, september 2021 {SWD(2021) 273 final}



BAGGRUND Den økonomiske udvikling og de politiske tiltag i Grækenland overvåges dels inden for rammerne af det europæiske semester for samordning af den økonomiske politik, dels inden for rammerne af den skærpede overvågning, jf. artikel 2 og 3 i forordning (EU) nr. 472/2013 ( ). Med gennemførelsen af skærpet overvågning over for Grækenland ( ) anerkendes det, at Grækenland fortsat skal gennemføre foranstaltninger for at håndtere årsagerne eller de potentielle årsager til de økonomiske og finansielle vanskeligheder, samtidig med at der gennemføres strukturreformer for at understøtte en robust og bæredygtig økonomisk vækst. Skærpet overvågning sikrer en omfattende ramme for overvågning af den økonomiske udvikling og videreførelsen af de politikker, der er nødvendige for at sikre en holdbar økonomisk genopretning. Den giver mulighed for en regelmæssig vurdering af den seneste økonomiske og finansielle udvikling i Grækenland samt overvågning af betingelserne for statslig finansiering og ajourføringer af gældsholdbarhedsanalysen. Skærpet overvågning danner også rammen for en vurdering af Grækenlands generelle tilsagn til Eurogruppen af 22. juni 2018 om at fortsætte og færdiggøre de reformer, der blev vedtaget inden for rammerne af den europæiske stabilitetsmekanisme, og sikre, at man forfølger målene for de vigtige reformer, som er vedtaget inden for rammerne af programmerne for finansiel bistand. I den forbindelse anvendes skærpet overvågning til at overvåge gennemførelsen inden for de aftalte frister frem til medio 2022 af de specifikke tilsagn om at fuldføre de centrale strukturreformer, der er påbegyndt under programmet, og som vedrører seks nøgleområder, nemlig: i) budgetpolitik samt finans- og strukturpolitik, ii) social velfærd, iii) finansiel stabilitet, iv) arbejds- og produktmarkeder, v) Hellenic Corporation of Assets and Participations og privatiseringer og vi) modernisering af den offentlige forvaltning ( ). Dette er den 11. rapport om skærpet overvågning for Grækenland. Rapporten er baseret på resultaterne af en mission, der fandt sted på afstand den 15. juli 2021, samt en regelmæssig dialog med myndighederne. Missionen blev gennemført af Kommissionen sammen med Den Europæiske Centralbank ( ). Den Internationale Valutafond deltog som led i sin ramme for overvågning efter programgennemførelsen, mens den europæiske stabilitetsmekanisme deltog som led i sit system for tidlig varsling og i overensstemmelse med aftalememorandummet af 27. april 2018 om samarbejdet mellem Europa-Kommissionen og den europæiske stabilitetsmekanisme. I denne rapport vurderes gennemførelsen af de tilsagn, som Grækenland har afgivet over for Eurogruppen med hensyn til fuldførelsen af reformer frem til medio 2021. Denne rapport er ikke knyttet til frigivelsen af det næste sæt politikafhængige gældsrelaterede foranstaltninger, som — i overensstemmelse med den aftalte halvårlige tidsplan — kan finde sted på grundlag af den 12. rapport. Den 12. rapport forventes offentliggjort i november. De tilsagn, som Grækenland gav Eurogruppens partnere i juni 2018, og som danner grundlag for frigivelsen af yderligere gældslettelsesforanstaltninger, blev indgået frem til midten af 2022, og Grækenland er således gået ind i det sidste år af denne ordning. Selv om mange forpligtelser er blevet opfyldt, søgte missionen at præcisere omfanget af og tidsplanen for opfyldelsen af de udestående reformtilsagn. OVERORDNET VURDERING Økonomien viser tegn på et opsving, der kommer tidligere end forventet, på trods af den langsommere åbning. Efter den store nedgang på 8,2 % i 2020 steg det reale BNP med 4,5 % og 3,4 % fra kvartal til kvartal i første og andet kvartal af 2021 som følge af investeringer og akkumulering af lagerbeholdninger. Ifølge Kommissionens foreløbige prognose fra sommeren 2021 forventes BNP at stige med 4,3 % i 2021 og med 6,0 % i 2022 under hensyntagen til det skub, som genopretnings- og resiliensplanen satte i investeringerne, samt de finanspolitiske incitamenter fra de statslige støtteforanstaltninger. Finanspolitikken er stadig lempelig, da myndighederne fortsat yder målrettet og midlertidig støtte til økonomien, herunder som reaktion på de katastrofale brande, der ramte landet i august. Beskæftigelsesfremmende foranstaltninger, der navnlig støttes gennem EU-instrumentet til mindskelse af risiciene for arbejdsløshed i en nødsituation (SURE), fortsatte med at holde arbejdsmarkedet oppe og støttede sammen med lempelsen af sundhedsrestriktionerne og genoptagelsen af turistsæsonen et yderligere fald i arbejdsløsheden til 15,9 % i andet kvartal af 2021 sammenlignet med 17,1 % i andet kvartal af 2020. Vaccinationskampagnen fortsætter, men usikkerheden omkring udsigterne er fortsat stor, navnlig med hensyn til den seneste stigning i covid-19-tilfælde i løbet af sommeren som følge af spredningen af nye varianter af coronavirus. Den nyligt vedtagne genopretnings- og resiliensplan vil spille en central rolle med hensyn til at hjælpe Grækenland med at komme stærkere ud af covid-19-pandemien. Grækenlands genopretnings- og resiliensplan var blandt de første planer, der blev formelt godkendt af Rådet den 13. juli efter en positiv vurdering fra Kommissionen den 17. juni. Grækenland modtog en udbetaling på 3,96 mia. EUR i forfinansiering den 9. august. Planen, som indeholder foranstaltninger til at mobilisere 17,8 mia. EUR i tilskud og 12,7 mia. EUR i lån, udgør en betydelig indsats fra Grækenlands side for at tackle de udfordringer, landet står over for. Den omfatter mange klimarelevante investeringer og vil sætte skub i digitaliseringen og en lang række reformer, der bygger på tidligere og igangværende bestræbelser. Grækenland var også den første medlemsstat, der færdiggjorde sin partnerskabsaftale for programmeringsperioden 2021-2027. Partnerskabsaftalen, der blev vedtaget af Kommissionen den 29. juli 2021, fastlægger de strategiske retningslinjer for anvendelse af investeringer til en værdi af over 21 mia. EUR til støtte for Grækenlands økonomiske, sociale og territoriale samhørighed. Gennemførelsen af reformer fortsatte i et godt tempo på en række politikområder, og en række specifikke politiske tilsagn blev afsluttet i den nuværende rapporteringsperiode. Det er navnlig værd at nævne følgende: ·Der er gjort betydelige og væsentlige fremskridt med hensyn til privatiseringer, navnlig ved at afslutte transaktionen vedrørende det ikoniske Hellinikon-projekt og ved at vælge en foretrukken investor på Egnatia-koncessionen og transaktionen vedrørende infrastruktur i det offentlige gasselskab (DEPA). Arbejdet i Hellenic Corporation of Assets and Participations skrider frem med hensyn til udarbejdelsen af ajourføringen af den strategiske plan og præstationsaftalen for Athens Urban Transport Organisation. ·Den supplerende lønskala for Den Uafhængige Myndighed for Offentlige Indtægter, som blev vedtaget i forbindelse med den tiende rapport, er blevet udrullet til et betydeligt antal medarbejdere og har dermed opfyldt det specifikke tilsagn på skatteforvaltningsområdet. ·På trods af store forsinkelser i udbudsproceduren blev kontrakten om fuld ibrugtagning af det relevante IT-system til støtte for udstedelse af tilladelser til investeringer for nylig undertegnet, hvorved dette specifikke tilsagn blev opfyldt. ·Kontrakten om udvikling af den nationale portal for kodificering og reform af den græske lovgivning er blevet tildelt, hvilket reelt har opfyldt dette specifikke tilsagn. Kontrakten har en lang gennemførelsesfase på 36 måneder og er EU-finansieret gennem den nationale strategiske referenceramme. Der blev også gjort gode fremskridt på andre områder, der er omfattet af specifikke tilsagn, og myndighederne forpligtede sig til at sikre gennemførelsen i overensstemmelse med de aftalte tidsfrister. Nærmere bestemt: ·End-to-end-opkrævningssystemet til skatteforvaltningen, som er et specifikt tilsagn for medio 2021, befinder sig i en testfase, og det endelige system forventes at være på plads ved udgangen af 2021, hvilket stort set er i overensstemmelse med, hvad man forventede i den tiende rapport. ·Med hensyn til sundhedspleje og social omsorg skrider tilbagesøgningen af beløb, dvs. udgifter over det lovbestemte loft for offentlige udgifter til lægemidler og andre sundhedstjenester, som skal opkræves fra sundhedstjenesteyderne, nu frem i henhold til tidsplanen efter forsinkelser som følge af pandemien. Myndighederne gør fremskridt med vedtagelsen af den primære lovgivning om indførelse af en ordning for personlig assistance til handicappede baseret på en ny funktionalitetsbaseret tilgang til vurdering af handicap, idet sekundær lovgivning skal følge inden årets udgang. ·Med hensyn til erhvervs- og investeringsmiljøet og i forlængelse af den lovgivning, der blev vedtaget i april 2021, vedtog myndighederne yderligere primær lovgivning i juni 2021 for at reformere licensudstedelsen til økonomiske aktiviteter i alle aftalte sektorer. Dette er en glædelig udvikling. Ikke desto mindre opfordres myndighederne til at øge tempoet i vedtagelsen af de ministerielle dekreter, der er nødvendige for at gennemføre lovene i april og juni, hvilket er nødvendigt for at gøre de nye bestemmelser fuldt operationelle. Gennemførelsen af køreplanen for færdiggørelsen af matrikelprojektet skrider tilfredsstillende frem med moderate forsinkelser med hensyn til ratificeringen af skovkort. EU-institutionerne glæder sig over, at myndighederne har vedtaget en ny matrikellov, der har til formål at fremskynde matrikelkortlægning og procedurer for overdragelse af ejendom. Efter den nylige arbejdsmarkedsreform forventes myndighederne at forelægge et første udkast til en ny arbejdsmarkedslov i begyndelsen af 2022 med henblik på at øge retssikkerheden og adgangen til lovgivning gennem kodificering af lovgivningen. ·På det retlige område har myndighederne gjort gode fremskridt med hensyn til det specifikke tilsagn om elektronisk indberetning i den nuværende rapporteringsperiode. Grækenlands genopretnings- og resiliensplan omfatter en række imødesete opfølgningsforanstaltninger, som yderligere vil forfølge og udvide målene for denne reform. ·Med hensyn til bekæmpelse af korruption har myndighederne fremlagt foranstaltninger til at imødekomme de resterende henstillinger fra Sammenslutningen af Stater mod Korruption (GRECO), hvilket er et specifikt tilsagn, gradvist frem til april 2022.

·Myndighederne gjorde fremskridt med den overordnede plan for udvikling af det olympiske atletikcenter (OAKA). Der vil være behov for en yderligere indsats for at sikre, at planerne for stedet garanterer dets finansielle bæredygtighed på lang sigt. Myndighederne gjorde fremskridt med en række bredere strukturreformer, der blev indledt som led i den skærpede overvågning. Det er navnlig værd at nævne følgende: ·En ny omfattende lov om skoleuddannelse blev vedtaget i parlamentet i august 2021 og vil blive anvendt i det nuværende akademiske år 2021-22. Denne reform omfatter en række vigtige nyskabelser med hensyn til skolernes autonomi, organisatoriske ændringer og lærerevaluering. ·Myndighederne udarbejdede en detaljeret handlingsplan gennem teknisk bistand fra Kommissionen for at styrke ansættelsesprocessen for tjenestemænd. Gennemførelsen af planen vil blive overvåget under Grækenlands genopretnings- og resiliensplan. ·Myndighederne vedtog en ny national strategi for offentlige indkøb for 2021-2025 med centrale initiativer, herunder digitalisering af offentlige indkøbsprocesser, indførelse af moderne værktøjer og e-tjenester og forbedringer af forvaltnings- og kontrolrammen. ·Sidst, men ikke mindst, fortsætter myndighederne med at gøre stabile fremskridt med e-forvaltning, navnlig med hensyn til den igangværende udvikling af gov.gr-portalen og sikring af robustheden af de offentlige systemer. Foranstaltningerne på dette område vil også blive støttet under Grækenlands genopretnings- og resiliensfond. Fremskridtet har på nogle områder været langsommere end forventet i den tiende rapport. Navnlig er tempoet i afviklingen af restancer ikke steget. De samlede restancer beløb sig til ca. 900 mio. EUR, hvilket oversteg det samlede mål ved udgangen af juli (ca. 500 mio. EUR) med næsten 80 %. Denne væsentlige afvigelse giver anledning til bekymring, navnlig i betragtning af den omfattende revurdering af målene for afviklingen, der blev indgået i forbindelse med den tiende rapport. Den nuværende forsinkelse gør det svært at opfylde målet om i væsentlig grad at afvikle beholdningen af ikke-pensionsrelaterede restancer, som skulle betales i juni 2021, allerede ved udgangen af september. Myndighederne opfordres til at fremskynde gennemførelsen af alle foranstaltninger, der letter afviklingen af restancer og forhindrer akkumulering af nye, for at undgå fremtidige overskridelser af de aftalte mål. Det er ikke desto mindre opmuntrende, at gennemførelsen af henstillingerne fra den græske revisionsret om afvikling af restancer fortsætter som planlagt, og at myndighederne har fremsat forslag til forenkling af visse finanspolitiske procedurer, hvoraf størstedelen skal vedtages senest i oktober og december 2021. Myndighederne har generelt gjort betydelige fremskridt med reformen af inspektionsrammen, men det sidste tilbageværende element fra de prioriterede områder, der blev fulgt under skærpet overvågning, nemlig primær lovgivning og gennemførelsesdekreter om inspektioner på miljøbeskyttelsesområdet, har lidt under forsinkelser på grund af den igangværende bredere miljøreform med hensyn til den tidsplan fra maj 2021, der forventedes i den tiende rapport. Myndighederne forpligtede sig til at fuldføre inspektionsreformen inden udgangen af oktober 2021. På det retlige område skrider arbejdet etableringen af JustStat-enhederne langsommere frem end forventet, og udbuddet af det integrerede sagsforvaltningssystem for civil- og strafferetlige sager er endnu ikke iværksat. Efter vedtagelsen af en række større uddannelseslove i 2021 forventes loven om videregående uddannelse nu at blive vedtaget inden udgangen af 2021, noget senere end forventet. På sundhedsområdet er centraliserede indkøb i gang, men vedtagelsen af den nye lovgivningsmæssige ramme for det nationale centraliserede indkøbsorgan (EKAPY) er udsat til den næste revision. Revisionen af loven om primær sundhedspleje skrider frem, selv om centrale elementer såsom gatekeeping og obligatorisk patientregistrering stadig er ved at blive defineret, og der er også gjort fremskridt med hensyn til ansættelse af nye praktiserende læger. Myndighederne forpligtede sig til at færdiggøre udkastet og fremlægge det til offentlig høring inden midten af oktober. Pandemiens indvirkning på den finansielle sektor har hidtil været moderat takket være de foranstaltninger, som er iværksat af de græske myndigheder og på euroområdet. Gennemførelsen af de aftalte politiske tiltag er blevet genoptaget, men fremskridtene er generelt langsommere end forventet. Andelen af misligholdte lån i første kvartal af 2021 lå fortsat på 30 % svarende til niveauet ved udgangen af 2020, men tendensen med løbende forbedringer forventes at begynde igen i de kommende kvartaler på baggrund af yderligere betydelige securitiseringer under Hercules-ordningen. De første tegn på anvendelsen af de nye insolvensregler, der blev gennemført i forbindelse med den tiende rapport, er opmuntrende, men det er for tidligt at vurdere effektiviteten af den nye ramme. Koncessionsprocessen for oprettelse af salgs- og tilbageleasingenheden for sårbare debitorer er blevet yderligere forsinket, idet dens oprettelse ikke forventes før midten af 2022, uden at dette dog berører andre dele af insolvensreglerne. Behandlingen af efterslæbet i sager om insolvente husstande, som er et specifikt tilsagn ved udgangen af 2021, er genoptaget, men vil sandsynligvis tage længere tid end først forventet på grund af flere måneders retssuspensioner i forbindelse med pandemien og en lav sagsbehandlingskapacitet ved en række domstole. Med hensyn til gennemførelsen af e-auktioner og andre fuldbyrdelsesprocedurer vil de kærkomne og væsentlige skridt i (udkastet til) den reviderede civile retsplejelov træde i kraft senere end forventet den 1. januar 2022, hvilket er uheldigt i betragtning af de tidligere forsikringer om, at loven ville træde i kraft medio september 2021. Myndighederne har taget yderligere skridt til at øge effektiviteten af visse proceduremæssige aspekter af e-auktioner i 2022. Forsinkelserne i afviklingen af efterslæbet af uudnyttede statsgarantier fortsatte i andet kvartal af 2021, hvilket førte til en nedjustering af afviklingsmålet for 2021. Selv om de seneste data gav opmuntrende tegn på en acceleration, er det fortsat en udfordring at nå de reviderede mål. EU-institutionerne ser med tilfredshed på vedtagelsen af den nødvendige sekundære lovgivning for at sikre fuld operationalisering af rammen for udskudte skattefradrag i juli 2021 for at gøre det muligt at anvende udskudte skattefradrag i tilfælde af banktab, og at den relevante primære lovgivning snart vil blive ændret for yderligere at lette securitiseringer og salg af misligholdte lån. Myndighederne anførte, at det sandsynligvis vil være muligt at opfylde en række specifikke tilsagn og andre vigtige reformer inden den 12. rapport. Nærmere bestemt: ·Med hensyn til finanspolitiske strukturreformer er gennemførelsen af det første niveau i den funktionelle klassifikation, som udgør et specifikt tilsagn for medio 2021 for så vidt angår kontoplanen, godt på vej til at blive afsluttet i tide til vedtagelsen af budgettet for 2022. Et end-to-end-opkrævningssystem, som var et specifikt tilsagn for medio 2021 inden for skatteforvaltning, er i en testfase og skal efter planen være fuldt operationelt inden udgangen af oktober 2021. Lovgivningen forventes i november 2021 at gennemføre en større reform for 2022 af ENFIA-ejendomsskatten med det bredere grundlag i de nye markedsrelaterede ejendomsskatteværdier, hvilket er et specifikt tilsagn. ·På energiområdet er der indgået aftale med myndighederne om en antitrustforanstaltning. En vellykket gennemførelse heraf gennem vedtagelse af de relevante regulerings- og forretningsmæssige foranstaltninger vil opfylde dette specifikke tilsagn. ·Det specifikke tilsagn om at færdiggøre det integrerede system til forvaltning af menneskelige ressourcer i den offentlige forvaltning forventes også at være opfyldt inden oktober 2021 efter den nylige færdiggørelse af forbindelserne mellem fortegnelserne om de enkelte ansatte, der indsamles ved tællingen af offentligt ansatte, den fælles betalingsmyndighed og afdelingen for menneskelige ressourcer. Myndighederne har også afsluttet vurderingen af de eksisterende kategorier af midlertidigt ansatte og har forpligtet sig til at fastsætte et årligt loft for midlertidigt ansatte inden oktober 2021, som skal anvendes fra og med 2022. EU-institutionerne opfordrede myndighederne til hurtigst muligt at afslutte processen for udnævnelse af den faste sekretær for uddannelse. ·På trods af mindre forsinkelser gør myndighederne gode fremskridt med hensyn til at operationalisere den strategiske projektpipeline og projektforberedelsesfaciliteten, som begge vil spille en afgørende rolle i gennemførelsen af Grækenlands genopretnings- og resiliensplan. Enhederne forventes at være fuldt operationelle på tidspunktet for den 12. rapport, herunder det første udviklingsprogram for kontrakter af strategisk betydning og en lancering af udbudsproceduren for rammekontrakter for konsulenter til projekter, der er udpeget til modning gennem projektforberedelsesfaciliteten. Myndighederne forventes også at afslutte vedtagelsen af den resterende sekundære lovgivning, der anses for at være afgørende for at gøre den nye lov om offentlige indkøb operationel, efter at der er gjort støt fremskridt i de seneste måneder. ·Der er indledt drøftelser om fremtiden for den græske finansielle stabilitetsfond, som er et specifikt tilsagn. En lovændring, der berører fondens levetid, forvaltning, afhændelsesstrategi og særlige rettigheder, forventes vedtaget i oktober 2021. Det bemærkes, at proceduren for udnævnelse af fondens viceadministrerende direktør er blevet forsinket. Det er fortsat vigtigt at bevare fondens uafhængighed og respektere udvælgelsesprocessen som fastsat i loven. Overordnet set konkluderes det i denne rapport, at Grækenland har truffet de nødvendige foranstaltninger til at opfylde de aktuelle specifikke tilsagn på trods af de udfordrende omstændigheder, som pandemien har forårsaget. Myndighederne opfyldte specifikke tilsagn på forskellige områder, herunder privatiseringer, forbedring af erhvervsklimaet og skatteforvaltningen, samtidig med at de gjorde fremskridt med hensyn til bredere strukturreformer, herunder inden for skoleuddannelse og offentlig forvaltning. EU-institutionerne ser med tilfredshed på det tætte og konstruktive samarbejde på alle områder og tilskynder myndighederne til at fastholde dynamikken og om nødvendigt styrke indsatsen for at indhente de forsinkelser, der til dels er forårsaget af pandemien, navnlig hvad angår reformerne af den finansielle sektor og afvikling af restancer. MAKROØKONOMISK UDVIKLING Efter den store nedgang på 8,2 % i 2020 begyndte den græske økonomi at komme på fode igen i årets første halvdel. De reale BNP steg med 4,5 % og 3,4 % fra kvartal til kvartal (sæsonkorrigeret) i henholdsvis første og andet kvartal af 2021 som følge af investeringer og akkumulering af lagerbeholdninger. Væksten i forbrugerpriserne steg om sommeren til 1,2 % i august efter flere måneders fald. Udviklingen i første halvdel af året kan, selv om den i nogen grad er adskilt fra det globale inflationspres i andre medlemsstater, hovedsagelig tilskrives virkningen af momsnedsættelser på priserne på tjenesteydelser. Beskæftigelsesfremmende foranstaltninger fortsatte med at holde arbejdsmarkedet oppe på trods af de store økonomiske forstyrrelser som følge af pandemien. Det anslås, at omkring 1,5 mio. arbejdstagere i mere end 200 000 virksomheder i 2020 blev støttet af beskæftigelsesfremmende foranstaltninger finansieret af EU-instrumentet til støtte for mindskelse af risiciene for arbejdsløshed i en nødsituation (SURE), mens mere end 600 000 arbejdstagere kan drage fordel af instrumentet i 2021. Efter lempelsen af sundhedsrestriktionerne og genoptagelsen af turistsæsonen, som har bidraget til at fremskynde jobskabelsen, faldt arbejdsløsheden i andet kvartal af 2021 til 15,9 %, dvs. 0,4 procentpoint under niveauet i første kvartal og mere end 1 procentpoint i forhold til året før. Ungdomsarbejdsløsheden steg dog fra 32,8 % i første kvartal af 2020 til 41,7 % i første kvartal af 2021 (seneste tilgængelige data). Ledende indikatorer fra "Ergani"-informationssystemet peger i retning af en yderligere stigning i beskæftigelsen i sommermånederne, hvilket tyder på en potentiel reduktion af arbejdsløsheden i det efterfølgende kvartal. Parallelt hermed fortsætter vaccinationskampagnen. Den seneste stigning i antallet af tilfælde i sommerperioden som følge af den nye deltavariant har imidlertid givet anledning til bekymring. Ifølge Kommissionens foreløbige prognose fra sommeren 2021 forventes BNP at stige med 4,3 % i 2021 og med 6,0 % i 2022. Væksten forventes at blive drevet af hjemmemarkedet i 2021 som følge af det skub, som genopretnings- og resiliensplanen sætter i investeringerne, samt de finanspolitiske incitamenter fra de statslige støtteforanstaltninger. Antallet af internationale turister genvandt en betydelig del af nedgangen i forhold til 2019-niveauet i sommersæsonen, navnlig i august, men turistindtægterne forventes at forblive under 2019-niveauet. Vareeksporten forventes at holde den positive udvikling i kraft af sin bemærkelsesværdige modstandsdygtighed i pandemien. Den samlede inflation forventes at blive på -0,4 % i 2021 og 0,5 % i 2022. Grækenlands nyligt vedtagne genopretnings- og resiliensplan vi styrke de private og offentlige investeringer fremadrettet. Ved at gennemføre strategiske investeringer inden for grøn omstilling, digital omstilling, bæredygtig og inklusiv vækst samt andre vækstfremmende foranstaltninger forventes planen at støtte den økonomiske genopretning. Ifølge de seneste simuleringer fra Kommissionens tjenestegrene forventes BNP-niveauet at stige med 2,1-3,3 % inden 2026 som følge af den kombinerede virkning af tilskuds- og lånekomponenten. Sådanne simuleringer omfatter ikke de mulige positive virkninger af de strukturreformer, der er planlagt i planen, og som kan være betydelige. Væksten vil også blive støttet af den nye EU-finansieringscyklus. Prognosen er fortsat omgærdet af stor usikkerhed. Navnlig med hensyn til genopretningen af turistindustrien vil fremskridtene i kampen mod pandemien, både på nationalt og internationalt plan, være en nøglefaktor. Genåbningen af turismen i begyndelsen af maj satte skub i sektoren. Virkningen af dette blev dog delvis opvejet af den sene lempelse af rejserestriktionerne fra vigtige oprindelseslande. Usikkerheden vedrører også hastigheden af genopretningen af den private sektor efter støtteforanstaltningernes udløb. Derfor vil udfasningen af disse foranstaltninger skulle ske med forsigtighed for at undgå cliff-effekter og forhindre en stigning i antallet af nye konkurser. Dette vedrører også arbejdsmarkedet og tilbagetrækningen af de respektive arbejdsmarkedsstøtteordninger, som skal udformes med henblik på at holde en stigning i antallet af afskedigelser under kontrol. Den seneste stigning i produktionsomkostningerne og forekomsten af flaskehalse i forsyningskæden øger usikkerheden med hensyn til inflationsudsigterne. Eksterne geopolitiske faktorer og en potentiel stigning i migrationsstrømmene er fortsat en yderligere kilde til usikkerhed. På den positive side kan gennemførelsen af en del af de indkøb, der er blevet udsat i forhold til det foregående år, sætte yderligere skub i det private forbrug, som det fremgår af de højfrekvente indikatorer for økonomien.